b'\n_START_ARTICLE_\nHirssi\n_START_PARAGRAPH_\nHirssi on ryhm\xc3\xa4 pienisiemenisi\xc3\xa4 viljakasveja, jotka eiv\xc3\xa4t muodosta yht\xc3\xa4 taksonomista ryhm\xc3\xa4\xc3\xa4, vaan niihin kuuluu hein\xc3\xa4kasvien heimon lajeja muun muassa suvuista sulkahirssit (Pennisetum), pantahein\xc3\xa4t (Setaria), hirssit (Panicum) ja sormihirssit (Eleusine). Yhteist\xc3\xa4 niille on muun muassa, ett\xc3\xa4 niill\xc3\xa4 on pienet, py\xc3\xb6re\xc3\xa4hk\xc3\xb6t, yleens\xc3\xa4 suoraan ihmisten ravinnoksi k\xc3\xa4ytett\xc3\xa4v\xc3\xa4t jyv\xc3\xa4t ja ett\xc3\xa4 ne ovat ekologisesti vaatimattomia, monet lis\xc3\xa4ksi C\xe2\x82\x84-kasveja. Useimpia niist\xc3\xa4 viljell\xc3\xa4\xc3\xa4n etup\xc3\xa4\xc3\xa4ss\xc3\xa4 Aasian ja Afrikan kehitys\xc2\xadmaissa. Euroopassa tunnetuin laji on viljahirssi (Panicum miliaceum), jota nyky\xc3\xa4\xc3\xa4n viljell\xc3\xa4\xc3\xa4n p\xc3\xa4\xc3\xa4asiassa Intiassa ja Kiinassa mutta ennen laajalti my\xc3\xb6s Keski- ja It\xc3\xa4-Euroopassa. Hirssi on luontaisesti gluteeniton vilja._NEWLINE_Intiassa er\xc3\xa4ist\xc3\xa4 hirssilajeista saatavaa jauhoa k\xc3\xa4ytet\xc3\xa4\xc3\xa4n perinteisten bhakri-leipien valmistamiseen.'